作者:汪莘
標題:乳燕飛・賀新郎
內容:策杖南山去。到南溪、誰家宅院，欺人先渡。羽扇徐麾童僕退，翠柳白沙西路。帝賜我、閬風玄圃。一片飛來紅葉闊，細看來、上有雙鸞句。應念我，塵中住。眼前兒女閒相語。怪人間、禁菸時節，安排樽俎。為道從來寒食好，且莫思量今古。共綠水、春風鷗鷺。望我壺天天未晚，記碧桃、花發閒庭戶。歸到也，對花舞。